CELEX: 62015TN0671
Language: lv
Date: 2015-11-23 00:00:00
Title: Lieta T-671/15: Prasība, kas celta 2015. gada 23. novembrī – E-Control/ACER

1.2.2016   
            
            
               LV
            
            
               Eiropas Savienības Oficiālais Vēstnesis
            
            
               C 38/64
            
         Prasība, kas celta 2015. gada 23. novembrī – E-Control/ACER
   
   (Lieta T-671/15)
   (2016/C 038/87)
   Tiesvedības valoda – angļu
   
      Lietas dalībnieki
   
   
      Prasītājs: Energie-Control Austria für die Regulierung der Elektrizitäts- und Erdgaswirtschaft (E-Control) (Vīne, Austrija) (pārstāvis – F. Schuhmacher, advokāts)
   
      Atbildētāja: Energoregulatoru sadarbības aģentūra (ACER)
   
      Prasītāja prasījumi:
   
   
               —
            
            
               atcelt Energoregulatoru sadarbības aģentūras 2015. gada 23. septembra atzinumu Nr. 09/2015 par valsts regulatīvo iestāžu lēmumu, ar kuriem tiek apstiprinātas pārrobežu pārvades jaudas sadales metodes Centrālās un Austrumeiropas reģionā, saderību ar Regulu (EK) Nr. 714/2009 un ar Pamatnostādnēm par valstu elektrosistēmu starpsavienojumu pieejamās pārvades jaudas sadali un pārvaldību, kas ir tās I pielikumā; un
            
         
               —
            
            
               piespriest atbildētājai atlīdzināt tiesāšanās izdevumus.
            
         
      Pamati un galvenie argumenti
   
   Prasības pamatošanai prasītājs izvirza sešus pamatus.
   
               1.
            
            
               Ar pirmo pamatu tiek apgalvots, ka ir tikušas pārkāptas procesuālās prasības, it īpaši tas, ka nav procesuālo noteikumu, ka tikušas pārkāptas tiesības piekļūt lietas materiāliem, tiesības tikt uzklausītam, kā arī nav norādīts atbilstošs pamatojums.
            
         
               2.
            
            
               Ar otro pamatu tiek apgalvots, ka piedāvātajiem pasākumiem nav juridiska pamata, jo ACER neesot ievērojusi Regulas (EK) Nr. 713/2009 8. pantā paredzēto procedūru, bet tā vietā ir balstījusi savu atzinumu uz Regulas (EK) Nr. 713/2009 7. panta 4. punktu un tādēļ pārsniegusi Regulas (EK) Nr. 713/2009 7. panta 4. punktā piešķirto kompetenci un rīkojusies ultra vires.
               
            
         
               3.
            
            
               Ar trešo pamatu tiek apgalvots, ka ir tikusi pārkāpta Regula (EK) Nr. 714/2009, jo ACER secinājums, ka uz Vācijas-Austrijas robežas pastāv strukturāla pārslodze, neesot balstīts uz faktiem un neesot saderīgs ar pārslodzes definīciju. Turklāt atzinumā trūkstot ietekmes uz vidi novērtējums un alternatīvo risinājumu rūpīgs novērtējums. Visbeidzot jaudas sadales procedūra, kāda tā ir norādīta atzinumā, neesot nedz piemērots, nedz samērīgs līdzeklis atzinumā konstatēto problēmu novēršanai.
            
         
               4.
            
            
               Ar ceturto pamatu tiek apgalvots, ka ir tikusi pārkāpta Komisijas Regula (ES) Nr. 1222/2015 (JPPV vadlīnijas), ciktāl šajā atzinumā neesot ievērotas JPPV vadlīniju saistošās normatīvās un procesuālās prasības, kas stājās spēka pirms atzinuma pieņemšanas brīža.
            
         
               5.
            
            
               Ar piekto pamatu tiek apgalvots, ka ir ticis pārkāpts LESD 101. un 102. pants, tos lasot kopā ar LES 4. panta 3. punktu, jo atzinumā esot pārkāpti Eiropas iekšējā enerģijas tirgus pamatprincipi, liekot valsts regulatīvajām iestādēm un PSO mākslīgi sadalīt integrēto elektroenerģijas tirgu starp Austriju un Vāciju.
            
         
               6.
            
            
               Ar sesto pamatu tiek apgalvots, ka ir ticis pārkāpts LESD 34. un 35. pants, jo regulatīvais pasākums radītu mākslīgus šķēršļus tirdzniecībai starp dalībvalstīm un būtu preču brīvas aprites pamatprincipa aizskārums LESD 34. un 35. panta izpratnē.